Kangasalalainen Tommi Hakala kohtasi puistattavan näyn vieraillessaan Näsijärven saarilla – "Kuolleita lintuja oli lähes 20”

Tommi Hakala sekä hänen avopuolisonsa kohtasivat mystisesti kuolleiden lintujen joukon retkeillessään Näsijärven saarissa alkuviikolla. Hakala kertoo, että ensimmäiset kuolleet linnut tulivat vastaan tiistaina Paskosaarilla. Näistä yksi oli myös rengastettu. –Tässä vaiheessa en kiinnittänyt asiaan vielä niin suurta huomiota, mutta seuraavana päivänä retkeiltyämme Pitkäsaaressa, tilanne näyttäytyi jo erikoisena. Tällöin kuolleita lintuja löytyi useampia. Hakala kohtasi kuolleita lintuja jälleen torstaina, kun pariskunta suuntasi retkelle Lassinlinnaan. –Lassinlinnasta kuolleena löytyi kaksi lintua. Hakala kertoo, että kaiken kaikkiaan hän kohtasi kolmen päivän aikana lähes kaksikymmentä kuollutta lintua, jotka vaikuttivat menehtyneen korkeintaan noin viikkoa aikaisemmin. Hakalan kertoo, että linnuissa ei näkynyt mitään ulkoisia jälkiä. Hakalan huomion kuitenkin herätti se, että kuolleet linnut löytyivät saarilta melko läheltä toisiaan. Eläinlääkäri tutkii kuolemia Hakala kertoo tehneensä ilmoituksen kuolleena löytämästään rengastetusta linnusta. Kyseinen kuollut lintu on vahvistettu Hakalalle Turun seudulla tänä vuonna rengastetuksi harmaalokiksi. Hakala on tehnyt kuolleista linnuista ilmoituksen myös ely-keskukselle, josta tieto on kulkenut Tampereen kaupungin valvontaeläinlääkäri Otto Kiviraumalle . Hakala on ollut myös itse yhteydessä Kiviraumaan toimittamalla hänelle valokuvia paikalta. Kivirauma kertoo Aamulehdelle , että linnuista on otettu näytteitä perjantaina ja niitä aletaan tutkia ensi viikolla ensi viikon aikana. Asiasta kertoi ensin MTV .